Minkejja li minn dejjem kienet persuna li ma ssibhiex diffiċli biex tesprimi ruħha, Tamara tistqarr li l-midja soċjali għenitha biex ma tibża' qatt tgħid dak li verament tħoss. L-għan tagħha hu li dak kollu li taqsam fuq il-midja soċjali jagħmel differenza pożittiva fil-ħajja ta' min isegwiha filwaqt li tisħaq li Instagram hu mezz ideali biex jgħinha tagħmel dan b'mod aktar dirett biex tilħaq lis-segwaċi tagħha, jew kif issejħilhom hi, il-Queens Il-vjaġġ beda mingħajr ma kont naf li se jibda! Jien minn dejjem kont tfajla li ma niddejjaq xejn nesprimi dak li nħoss. Minn dejjem kont nieħu pjaċir naqsam l-esperjenzi tiegħi li ngħaddi minnhom fil-ħajja.. Darba minnhom ħarġu funzjoni ġdida li hi dik tal-istories, fejn inti tista' titkellem jew tieħu vidjow u dawk li jkunu jsegwuk, li fuq Instagram jissejħu speċifikament bħala followers, ikunu jistgħu jaraw dak il-vidjow għal 24 siegħa. Għaraft il-fatt li b'xi mod jew ieħor bdejt nagħmlilhom kuraġġ kemm jekk fuq dieta, moda jew anki sempliċiment ngħid żewġ kelmiet 'Bonġu Queen!'. Għaliex mill-bidu nett jien bdejt nindirizza lill- followers tiegħi bħala Queens Narah iktar xi ħaġa diretta u sempliċi. Ninnota li fuq Instagram wieħed għandu iktar ċans isegwi lil dawk li jispirawh milli fuq Facebook. Illum il-ġurnata fuq Facebook sar ikun hemm ħafna fuq kollox, li ħafna drabi jkun verament rari li titla' xi ħaġa fin-news feed li vera tkun tinterassak. Instagram iktar dirett u għal xi raġuni nħossni ħafna iktar komda biex nesprimi ruħi. Minbarra s-settur tal-moda u s-sbuħija li dejjem inħobb naqsam id-dehriet tiegħi inħobb ukoll naqsam xi ideat mas-segwaċi tiegħi. Ir-rispons, il-messaġġi li nirċievi u n-nisa kollha li niltaqa' magħhom ta' kuljum, juruni li b'dak li naqsam, b'xi mod jew ieħor, jirnexxili nagħmel ġid mill-inqas lill-persuna waħda żgur. Kollha kemm aħna ngħaddu minn ċerti mumenti fil-ħajja, kemm sbieħ u kemm koroh. L-ikrah naqsmu wkoll, biex dawk kollha li ma jsibux il-kuraġġ biex jitkellmu ma' dawk ta' madwarhom fuq dak li jkunu għaddejjin minnu, ikunu jafu li m'humiex waħedhom. Naqsam dak kollu li naħseb li jista' jservi ta' ġid u ispirazzjoni għal min isegwini. Nista' ngħid ukoll li din ma tiġix min-naħa waħda biss għax ħafna drabi l-istess nies li jħossu li qed nagħmlilhom differenza jkunu qed jagħtu kuraġġ lili fl-istess ħin. Bħalissa hemm madwar 34,000k li jsegwuni u nħossni grata lejhom kollha. Ovvjament inħoss ċerta responsabbiltà għaliex iż-żgħażagħ jinfluenzaw ruħhom malajr ħafna. Nipprova li nitkellem fuq ċerti suġġetti għaliex jien kont daqshom u naf eżatt minn xiex jistgħu jkunu għaddejjin. Bullying, eating disorders u stress. Però fl-istess ħin, naqsam dak li verament inħoss u naċċetta wkoll li ma jkunx utli għal kulħadd u li mhux kulħadd għandu jaqbel miegħi. Għalija personalment li nkun reali hija xi ħaġa importani ħafna. Madankollu nifhem li mhux kull min għandu paġna jew blog fuq il-midja soċjali jkun jixtieq li jaqsam ħajtu ma' kulħadd. Kull persuna għandha l-opinjoni tagħha u l-għan tagħha. L-iktar ħaġa importanti hi li kull min iqatta' ħafna ħin fuq il-midja soċjali jsegwu nies li jagħmlulhom tbissima fuq wiċċhom u mhux iġegħluhom iħossuhom agħar. Fl-aħħar mill-aħħar, l-għażla ta' x'insegwu u ma nsegwux hija kompletament f'idejna. Iva. Tatni ċerta kunfidenza biex ma nibżax ngħid dak li nħoss. Kif għidt iktar 'il fuq, jien nemmen li flimkien inkunu ħafna aħjar, għaliex kull persuna għandha x'toffri u tista' tagħmel differenza. M'hawnx emozzjoni isbaħ minn dik ta' għaqda. Oriġinarjament, l-idea ħriġt biha ma' missieri għax bi kliemu stess qalli "jekk imqar 1,000 minnhom jagħtuk ewro kull wieħed, tkun ġbart €1,000." Dak proprjament kien l-għan tiegħi. Ir-raġel tiegħi IT engineer u mill-ewwel ħa l-proġett f'idejh. Fetaħli kont online fejn faċilment persuna setgħet tagħti mill-inqas donazzjoni ta' ewro. Bi pjaċir kbir nista' ngħid li l-€1,000 ġbarniehom fi tliet sigħat, filwaqt li f'jumejn, Queens għall-Istrina, l-isem ta' dan il-proġett, ġbarna €9,000. Verament irrealizzajt kemm għandi nies tal-ġenn isegwuni. Minbarra l-kontenut tal-midja soċjali tiegħi li jieħu ħafna dedikazjoni u ħin, jien għandi l-kumpanija tiegħi u r-rwol tiegħi hu dak ta' Content Director. Nagħti servizz ta' marketing, fotografija kif ukol brainstorming ta' kif kumpanija tista' timxi iktar 'il quddiem. Fl-2016 ġejt bil-kunċett ta' JAR fejn wara ftit xhur ftaħnieh bħala negozju tal-familja. Illum qiegħdin ukoll naħsbu biex niftħu t-tielet ħanut. Apparti minn hekk, ma nistax ma nsemmix li jien mara miżżewġa, ili kważi tliet snin issa. Żgur li m'għandix għalfejn nispjega xi jfisser ix-xogħol tad-dar u kemm jirrikjedi ħin. Dan wieħed mis-suġġetti li nħobb inqajjem diskussjoni dwarhom fuq il-midja soċjali. Il-bilanċ u kif ngħid jien #BALANCE. Il-bilanċ b'xi mod jew ieħor irid jinstab f'kollox. Fix-xogħol, fil-ħruġ, fl-ikel u f'dak kollu li nagħmlu f'ħajjitna. Kollox irid ikun, speċjalment il-ħin mal-maħbubin tagħna, ħbieb u familja. Din hija fundamentali. Pjani kemm trid però m'iniex se nikxef xejn għalissa. Segwuni u kunu parti minnhom. Inzommkom aġġornati. Li fil-futur insir omm. Il-bqija ma tantx noħlom fuq affarijiet speċifiċi. Li nkun irrid jew nixtieq, naħdem għalih kemm niflaħ biex nipprova nwettqu. Dan l-artiklu deher għall-ewwel darba fir-rivista l-Gwida li toħroġ kull ġimgħa u ssibuha għall-bejgħ mill-ħwienet ewlenin.